
1. INTRODUCERE

 

Sfârşitul secolului al XIX-lea marchează o violentă reacţie contestatară împotriva ideilor şcolii clasice de drept penal care culminaseră cu triumful pedepselor privative de libertate.

După un secol de experimente penitenciare s-a constatat eşecul sistemului carceral. Aceasta nu numai că nu poate îngrădi criminalitatea, dar o şi perpetuează, delincvenţa reprezentând "răzbunarea închisorii împotriva justiţiei".

În aceste condiţii, reprezentanţii pozitivismului juridic vor ataca bazele sistemului punitiv clamând înlocuirea pedepselor cu o nouă categorie de sancţiuni penale ce vor fi legiferate şi recunoscute de toate legislaţiile europene şi internaţionale.

Începutul secolului XX este marcat de căutarea febrilă a substitutelor regimului penitenciar.

Prin Legea Beranger din 1891, francezii legiferează suspendarea condiţionată a executării pedepsei, modalitate de executare a pedepsei închisorii non-privativă de libertate, asimilată mai apoi de majoritatea legislaţiilor europene.

Ulterior este legiferată suspendarea sub supraveghere a executării pedepsei, inspirată din sistemul de drept anglo-saxon (probation system).

Executarea pedepsei la locul de muncă sau prin prestarea unei munci gratuite în interesul societăţii, închisoarea la sfârşit de săptămână (week-end-ul penal), regimul penitenciar semi-liber, zilele amendă sunt numai câteva dintre modalităţile prin care executarea pedepsei este realizată în afara sistemului penitenciar.

La început de mileniu trei se simte tot mai mult nevoia elaborării unei politici penale coerente, participative, care să realizeze o cooperare a societăţii civile şi a justiţiei penale. Necesitatea restituirii autorităţii sistemului penal, prin agravarea sistemului sancţionator pentru faptele de o gravitate deosebită trebuie corelată cu raţionalizarea politicilor justiţiei penale, în scopul evitării blocajelor organelor judiciare.

Numai sistemul penal nu este suficient, însă, pentru a stăpâni criminalitatea. Pentru combaterea acestui fenomen trebuie să se îmbine mijloacele economice, administrative, juridice şi politice.

La începutul mileniului trei, chiar dacă o societate fără infracţiuni este o utopie, este necesar să se evite ca aceasta să devină în totalitate infracţională.

 

 

2. REGLEMENTAREA SANCŢIUNILOR NEPRIVATIVE DE LIBERTATE. STANDARDE LEGISLATIVE UNIVERSALE ŞI EUROPENE

 

1. Reglementări normativ-juridice elaborate şi adoptate în sistemul Naţiunilor Unite

Cadrul cel mai general care a condus la reglementarea sancţiunilor neprivative de libertate în sistemul Naţiunilor Unite îl reprezintă Declaraţia Universală a Drepturilor Omului, adoptată de către Adunarea Generală a Naţiunilor Unite la 10 decembrie 1948. Atât prin intermediul principiilor statuate, cât şi prin acela al drepturilor civile şi politice reglementate, Declaraţia este la originea mişcării de umanizare şi de reconstrucţie a legislaţiilor penale, în acord cu valorile democraţiei şi demnităţii umane. Declaraţia menţionează, pentru prima oară într-un document de drept internaţional, principiul legalităţii incriminării, prezumţia de nevinovăţie, aplicarea legii penale mai favorabile, dreptul de a beneficia de un proces echitabil instrumentat de o instanţă competentă etc.

Declaraţia reglementează nu numai drepturile, dar şi obligaţiile faţă de comunitate, acestea reprezentând, în termenii art.29 alin.1, "singurul cadru al dezvoltării libere şi depline a personalităţii individului".

Lista drepturilor şi principiilor reglementate în Declaraţie a fost extinsă considerabil în cadrul celei de-a doua "generaţii" de drepturi ale omului, reprezentată de Pactul Internaţional cu privire la Drepturile Civile şi Politice şi Pactul Internaţional cu privire la Drepturile Economice, Sociale şi Culturale.

Pactul asupra Drepturilor Civile şi Politice dezvoltă şi extinde sfera drepturilor civile şi politice, introduce noi principii şi garanţii judiciare împotriva exerciţiului abuziv al puterii publice.

Primul Protocol Facultativ la Pactul Internaţional cu privire la Drepturile Civile şi Politice recunoaşte competenţa Comitetului pentru Drepturile Omului de "a primi şi examina comunicări provenite de la persoane fizice cărora li s-au încălcat drepturile prevăzute de Pact".

Cel de-al doilea Protocol Facultativ al Pactului are, de asemenea, o importanţă specială, deoarece se referă la abolirea pedepsei capitale. Art.1 al Protocolului precizează în acest sens că "nici o persoană aflată sub jurisdicţia unui stat parte la prezentul protocol facultativ nu va fi executată".

Un alt moment important în procesul elaborării şi reglementării legislaţiei internaţionale a tratamentelor celor care ispăşesc pedepse privative de libertate, precum şi al sancţiunilor comunitare neprivative de libertate, l-a reprezentat Convenţia împotriva torturii şi a altor pedepse ori tratamente crude, inumane sau degradante. Art.4 al acestei convenţii prevede expres obligativitatea statelor părţi de a incrimina penal toate actele de tortură, inclusiv tentativa şi de a sancţiona aceste infracţiuni cu o pedeapsă proporţională cu gravitatea faptelor.

La nivelul "generaţiilor de drepturi ale omului", legislaţia internaţională în materie s-a dezvoltat pornind de la reglementări cu caracter general (prima generaţie), la reglementări cu caracter special (a doua generaţie), vizând protecţia unui tip particular de drepturi (civile, politice, economice, culturale) sau a unor grupuri speciale, vulnerabile, marginalizate. Un pas important a fost realizat în cadrul celei de-a treia generaţii de drepturi ale omului, caracterizată prin sublinierea universalităţii şi indivizibilităţii drepturilor omului, precum şi a drepturilor colective. Recent se vorbeşte de o a patra generaţie care promovează obligaţiile faţă de comunitate.

Un alt pas important l-a reprezentat adoptarea Regulilor şi Standardelor minime ale Administrării Justiţiei Juvenile, cunoscute ca Regulile de la Beijing, care au deschis un nou capitol în legislaţia internaţională a drepturilor omului. Regulile de la Beijing au reprezentat începutul unui proces de reformă a justiţiei penale, care s-a materializat ulterior în elaborarea de către Naţiunile Unite a unui nou set de reguli care reglementează tratamentul comunitar, non-custodial al sancţiunilor penale.

Consacrarea expresă a sancţiunilor şi măsurilor comunitare în legislaţia internaţională a drepturilor omului s-a realizat prin adoptarea de către al VIII-lea Congres al ONU cu privire la prevenirea infracţionalităţii şi tratamentul infractorilor a Regulilor şi standardelor minime pentru măsurile neprivative de libertate, numite, la recomandarea Comitetului pentru prevenirea şi controlul infracţionalităţii, Regulile de la Tokyo.

Regulile de la Tokyo reprezintă cadrul normativ-juridic internaţional: 

a. al reglementării sancţiunilor şi măsurilor neprivative de libertate;

b. al implementării şi administrării măsurilor comunitare;

c. al standardelor de pregătire a personalului abilitat să lucreze în acest domeniu;

d. al politicilor de implementare a acestor sancţiuni;

e. al cooperării internaţionale în materia prevenirii infracţionalităţii şi a tratamentului infractorilor.

Această nouă reglementare internaţională consacră mutaţiile majore intervenite la nivelul filosofiei penale şi criminologiei, care se evidenţiază la nivelul obiectivelor şi scopurilor urmărite prin elaborarea regulilor:

· de a pune la dispoziţie un set de principii fundamentale în scopul promovării sancţiunilor neprivative de libertate, precum şi un minimum de garanţii asigurate persoanelor care ispăşesc o sancţiune neprivativă de libertate (1.1);

· de a promova o implicare mai activă a comunităţii în managementul justiţiei penale, în special în tratamentul infractorilor, precum şi de a dezvolta infractorilor un sentiment de răspundere faţă de societate (1.2);

· în procesul implementării regulilor, statele membre se vor strădui să asigure un echilibru între drepturile infractorilor, drepturile victimelor şi grija societăţii pentru securitatea publică şi prevenirea infracţionalităţii (1.4);

· statele membre vor reglementa şi implementa măsurile neprivative de libertate în sistemul legislaţiei naţionale, în scopul reducerii încarcerării, al raţionalizării politicilor justiţiei penale, luând în considerare respectarea drepturilor omului, cerinţele dreptăţii sociale, precum şi nevoile de reabilitare ale infractorului (1.5);

· în scopul realizării unei flexibilităţi sporite, proporţionale cu gravitatea şi natura infracţiunii, cu antecedentele infractorului şi protecţia societăţii, precum şi în acela al evitării utilizării încarcerării ori de câte ori nu este nevoie, sistemul justiţiei penale va reglementa o paletă largă de măsuri neprivative de libertate, atât în etapele pre-procesuale, cât şi în cele procesuale şi post-procesuale (2.3);

Implementarea Regulilor de la Tokyo în legislaţiile naţionale a condus la generalizarea măsurilor şi sancţiunilor comunitare neprivative de libertate în majoritatea legislaţiilor penale. De asemenea, ele constituie premisa armonizării legislaţiilor naţionale penale în cazul majorităţii sancţiunilor neprivative de libertate.

Având la dispoziţie un spectru larg de măsuri neprivative de libertate, autorităţile judiciare vor lua în consideraţie, în deciziile pe care le vor adopta, nevoile de reabilitare ale infractorului, protecţia societăţii, precum şi interesele victimei, care va fi consultată ori de câte ori este necesar (8.1). Autorităţile care hotărăsc, pot decide asupra uneia din următoarele măsuri:

· sancţionarea verbală, cum ar fi: admonestarea, mustrarea, avertismentul;

· renunţarea condiţionată la învinuire;

· sancţiuni economice şi amenzi;

· confiscare sau decizie de expropriere;

· restituirea;

· suspendarea sau amânarea pronunţării hotărârii;

· probaţiunea şi supravegherea judiciară;

· muncă în serviciul comunităţii;

· arest la domiciliu;

· orice alt tratament non-instituţional;

· combinarea măsurilor de mai sus. (8.2)

Scopul supravegherii infractorului în comunitate (10.1) este reducerea riscului de recidivă, precum şi de a sprijini reintegrarea sa prin modalităţi care previn reîntoarcerea lui la comportamentul antisocial.

Regulile de la Tokyo acordă, de asemenea, o atenţie specială pregătirii personalului care lucrează în domeniul administrării sancţiunilor comunitare neprivative de libertate. Pregătirea în acest domeniu trebuie să contribuie la:

· clarificarea responsabilităţii personalului în ceea ce priveşte reabilitarea infractorilor (16.1);

· cunoaşterea drepturilor infractorului, precum şi cele ale comunităţii (16.2);

· informaţii despre natura măsurilor neprivative de libertate, scopul supravegherii, despre varietatea mijloacelor de aplicare a acestor măsuri (16.2);

· pregătirea, cunoştinţele şi capacitatea personalului se vor îmbunătăţi pe baza unor cursuri de specializare (16.3).

Secţiunea finală a Regulilor de la Tokyo reglementează cercetarea, planificarea, elaborarea şi evaluarea programelor şi politicilor sociale de promovare a măsurilor neprivative de libertate. Programele şi politicile sociale referitoare la măsurile neprivative de libertate fac parte integrantă din sistemul justiţiei penale naţionale (21.1). În această calitate, ele vor fi revizuite şi îmbunătăţite periodic, pentru a determina o implementare şi administrare mai eficiente a măsurilor neprivative de libertate.

1. Reglementarea sancţiunilor neprivative de libertate în sistemul european al drepturilor omului 

În sistemul european de protecţie a drepturilor omului, ideea de a integra comunitatea şi în special victima în cadrul justiţiei penale aparţine Consiliului Europei. Consiliile de reabilitare înfiinţate în 1979 au reprezentat o primă tentativă de instituţionalizare a tratamentului comunitar al persoanelor care au comis infracţiuni.

Elaborarea unui document european special în materia drepturilor omului care reglementează sancţiunile neprivative de libertate s-a realizat sub egida Consiliului Europei. La 19 octombrie 1992, Consiliul Europei adopta Recomandarea nr.(92)16 referitoare la Regulile europene cu privire la sancţiunile şi măsurile comunitare. Valorile, principiile şi normele care fundamentează aceste reguli se întemeiază pe unul dintre cele mai importante documente regionale în materia drepturilor omului şi anume Convenţia europeană a drepturilor şi libertăţilor fundamentale ale omului, semnată sub auspiciile Consiliului Europei, la 4 noiembrie 1950 la Roma. Convenţia prezintă o semnificaţie specială pentru dreptul internaţional al drepturilor omului din mai multe motive: a fost primul tratat din lume în materie; a înfiinţat prima procedură şi Curte internaţională unde se pot adresa plângeri în domeniul drepturilor omului, jurisprudenţa dezvoltată este cea mai extinsă în comparaţie cu orice alt sistem naţional.

Elaborarea Regulilor europene cu privire la sancţiunile şi măsurile comunitare a avut 3 scopuri principale:

a. să stabilească un set de standarde care să dea posibilitatea legislaţiilor naţionale să reglementeze şi să aplice eficient sancţiunile comunitare neprivative de libertate;

b. să realizeze un sistem de garanţii împotriva încălcării drepturilor omului, în cazul infractorilor supuşi unor asemenea sancţiuni;

c. să creeze un ansamblu de reguli necesare celor care sunt răspunzători de implementarea şi administrarea acestor măsuri.

Aceste reguli au fost considerate o completare la Regulile europene referitoare la regimul de detenţie în închisori (European Prison Rules), adoptate în 1987.

Opţiunea pentru termenul de "măsuri şi sancţiuni comunitare" a fost considerată mai transparentă, în comparaţie cu aceea de "măsuri alternative" sau "măsuri neprivative de libertate". Prin elaborarea măsurilor şi sancţiunilor comunitare, Consiliul Europei a intenţionat să contribuie la reconstrucţia sistemelor penale ale ţărilor membre, să promoveze un echilibru între drepturile societăţii, cele ale victimei şi cele ale infractorului.

Obiectivele şi scopurile urmărite de Consiliul Europei prin elaborarea regulilor sunt exprimate în Recomandarea nr.(92)17, adoptată în aceeaşi zi (19 octombrie 1992).

Această recomandare precizează că sancţiunile privative de libertate vor fi considerate ca măsuri de ultimă instanţă şi numai în acele cazuri în care orice altă pedeapsă este în mod evident neadecvată (paragraful B.5a). În scopul promovării sancţiunilor şi măsurilor comunitare, instanţa va pronunţa o sancţiune sau o măsură comunitară în locul pedepsei privative de libertate pentru anumite infracţiuni (par.B.5c). Recomandarea precizează că sancţiunile neprivative de libertate trebuie înţelese ca adevărate pedepse, nu numai de către legea penală, dar şi de către opinia publică, care ar trebui să sprijine şi să participe la implementarea lor (par.B.6).

În concepţia legiuitorului european, aceste măsuri acoperă o sferă largă de sancţiuni penale aplicabile adulţilor care au comis infracţiuni. Dincolo de marea lor varietate, măsurile şi sancţiunile comunitare au în comun trei elemente:

· menţin infractorul în comunitate;

· impun anumite restrângeri ale libertăţii (prin condiţii şi obligaţii pe care trebuie să le îndeplinească infractorul);

· sunt implementate şi administrate de agenţii specializate.

Regulile au fost elaborate de "vechiul" Consiliu al Europei, ai cărui membri, înainte de 1989, erau în exclusivitate ţări din Europa Occidentală. În 1989 erau 23 de ţări membre, iar acum Consiliul Europei are 55 de state membre. Între acestea sunt şi ţări ex-comuniste. "În ceea ce priveşte membrii vechi - observa W.Rau - n-a fost nevoie să fie depuse eforturi speciale pentru a-i convinge de utilitatea sancţiunilor şi măsurilor comunitare. Sistemele lor penale prevedeau deja o paletă largă de alternative neprivative de libertate în momentul în care au fost adoptate regulile. Din acest motiv, ele s-au ocupat în special de reglementarea unor garanţii juridice ale infractorilor. Situaţia noilor membri este diferită. Cei mai mulţi nu au încă un sistem coerent de sancţiuni şi măsuri comunitare. Reglementarea acestora întâmpină dificultăţi de acceptare din partea personalului oficial din domeniul justiţiei şi din partea publicului. Ei se confruntă, de asemenea, cu lipsa de resurse umane şi materiale şi a infrastructurii necesare implementării sancţiunilor şi măsurilor comunitare".

 

 

1. MĂSURILE ŞI SANCŢIUNILE COMUNITARE

 

3.1 Probaţiunea : sancţiune neprivativă de libertate 

Probaţiunea este una dintre primele sancţiuni comunitare "intermediare", reglementată ca măsură alternativă la pedeapsa privativă de libertate. Apariţia sa a fost determinată, pe de-o parte, de necesitatea dezvoltării sistemelor judiciare adaptate delincvenţei juvenile, iar, pe de alta, de apariţia unor noi curente în criminologie, care pledează pentru controlul infracţionalităţii şi din afara sistemului justiţiei penale. Ea reflectă schimbări esenţiale la nivelul filosofiei tradiţionale a pedepsei şi funcţiilor sale.

Ca sancţiune non-privativă de libertate, probaţiunea a fost practicată în diferite forme în Anglia, încă din Evul Mediu. În a doua jumătate a secolului XIX, ea începe să fie acceptată şi în SUA. Probaţiunea modernă s-a dezvoltat în secolul XX, în special după cel de-al doilea război mondial, în anii '60.

Într-un studiu realizat în 1998 sub egida Naţiunilor Unite, de către Institutul interregional pentru cercetarea şi prevenirea infracţiunilor, J.Klaus propune 4 argumente în favoarea probaţiunii şi a măsurilor comunitare:

a. măsurile comunitare sunt mult mai potrivite pentru anumite tipuri de infracţiuni şi infractori;

b. deoarece evită privarea de libertate şi încarcerarea, aceste măsuri sunt centrate pe reintegrarea în comunitate şi reabilitare, fiind astfel mult mai umane;

c. sunt, în general, mai puţin costisitoare decât sancţiunile privative de libertate;

d. prin micşorarea numărului de condamnaţi din închisori se evită supraaglomerarea, facilitându-se administrarea acestora precum şi tratamentul corecţional aplicat celor care rămân în detenţie.

Promovarea şi reglementarea juridică a sancţiunilor neprivative de libertate s-a făcut sub impactul unui complex de procese, însă generalizarea lor se leagă de "reacţiile prezente în mai multe sisteme penale împotriva sistemului prisonocentric", a încarcerării şi efectelor sale. Astfel, M.Tonry şi J.Petersile identifică următoarele efecte colaterale ale încarcerării:

· reduce şansele celui care a ispăşit o pedeapsă privativă de libertate să-şi găsească un loc de muncă;

· produce efecte pe termen lung asupra sănătăţii fizice şi mentale a celui încarcerat;

· contribuie la izolarea şi marginalizarea familiilor lor;

· închisoarea este criminogenă, o adevărată şcoală pentru infractori;

· există pericolul ca stilul de viaţă şi valorile închisorii să fie "exportate" în comunitate.

În documentele Naţiunilor Unite probaţiunea, ca sancţiune dispusă printr-o hotărâre judecătorească, este definită "ca metodă aplicată unor infractori selectaţi, ce constă în suspendarea condiţionată a pedepsei şi punerea lor sub supravegherea personală a consilierului de probaţiune pentru a i se acorda asistenţă şi tratament".

Alte definiţii prezente în literatura de specialitate caracterizează probaţiunea ca sistem (public sau privat) care administrează furnizarea unor servicii speciale şi funcţionează de regulă ca subsistem al sistemului mai larg al justiţiei penale. Serviciile asigurate se referă atât la operaţiuni de reabilitare, cât şi de supraveghere.

Probaţiunea a fost, de asemenea, caracterizată ca "metodă de pedepsire cu un pronunţat caracter socio-pedagogic, ce constă în echilibrul dintre supraveghere şi asistenţă. Ea se aplică unor infractori selectaţi în funcţie de particularităţile de personalitate, tipul de infracţiune comisă şi receptivitate, în relaţie cu un sistem al cărui scop este de a oferi infractorului o şansă de a-şi schimba stilul de viaţă, de a se integra în societate fără riscul de a comite noi fapte penale".

Aceste definiţii ale probaţiunii, deşi variate, reflectă fundamentul ideologic comun (justiţie restitutivă), precum şi tendinţele de depenalizare şi flexibilizare a sistemului de sancţiuni prezente în majoritatea sistemelor penale, de integrare a tuturor subiecţilor sociali - victimă, comunitate, infractor - în procesul controlului şi prevenirii infracţionalităţii.

Probaţiunea, ca şi alte sancţiuni comunitare, este, sub raportul naturii juridice, o sancţiune penală. Ea este întâlnită sub mai multe forme: probaţiunea tradiţională, probaţiunea intensivă şi probaţiunea şoc.

Probaţiunea tradiţională constă în suspendarea executării unei pedepse mai severe (de regulă cea privativă de libertate) şi rămânerea în comunitate a infractorului sub supraveghere. În timpul acestei perioade (termen de încercare în unele legislaţii penale) persoana prestează mai departe o activitate, îşi continuă studiile, rămâne în familie, având însă obligaţia - prevăzută de regulă în hotărârea de suspendare a executării - să se întâlnească în mod regulat cu consilierul de probaţiune şi să respecte interdicţiile prescrise de instanţă.

Pentru a spori eficacitatea probaţiunii tradiţionale, unele legislaţii au introdus înaintea suspendării o scurtă perioadă de încarcerare. Această formă este cunoscută sub numele de probaţiune şoc. Dacă experimentează, fie şi pentru o scurtă perioadă de timp, condiţiile şi restricţiile impuse de viaţa în penitenciar, infractorul va fi mai puţin înclinat să încalce condiţiile impuse de ordinul de liberare condiţionată şi cu atât mai puţin să comită noi infracţiuni.

După anii '90, sub presiunea comunităţilor, a pretenţiilor sale sporite de siguranţă şi securitate, precum şi ca tentativă de a reduce supraaglomerarea închisorilor, s-a dezvoltat sistemul probaţiunii intensive. Aceasta se situează între încarcerare şi probaţiunea tradiţională, atât în ceea ce priveşte pedepsirea, gradul de siguranţă comunitară, cât şi în privinţa costurilor material-financiare (A.Lurigio, J.Petersile). Spre deosebire de probaţiunea tradiţională, probaţiunea intensivă pune accent pe supraveghere şi mai puţin pe reabilitare. În unele sisteme penale, probaţiunea se pronunţă în asociere cu alte sancţiuni neprivative de libertate - cu munca în folosul comunităţii (neremunerată), amenda, supravegherea electronică etc.

În ţările caracterizate prin sisteme juridice cutumiare (common law), cum ar fi Anglia şi SUA, probaţiunea s-a dezvoltat pornind de la o serie de practici şi tradiţii comunitare prezente încă din perioada medievală, sub forma "angajamentului", a "încredinţării pe garanţie".

Activitatea consilierilor de probaţiune, atât în Anglia cât şi în SUA, este efectul profesionalizării acestor practici comunitare, realizate prin tradiţie de persoanele care-şi asumau în mod voluntar acest rol.

Deşi s-au dezvoltat şi sisteme alternative formale, bazate pe elaborarea unor legi speciale care reglementează justiţia penală şi activitatea serviciilor de probaţiune, în ţările caracterizate prin sisteme juridice cutumiare, normele şi valorile comunităţii reprezintă în continuare una din sursele fundamentale ale normativităţii juridice.

În Anglia, de exemplu, common law este constituită din cutumele care au funcţionat ca "lege a locului". Regulile de comportament dezvoltate în cadrul acestei tradiţii au devenit legi. Sancţionarea şi legiferarea tradiţiei juridice a reprezentat şi reprezintă în continuare una din sursele fundamentale ale dreptului anglo-saxon (G.C.Barclay, 1995).

Alături de tradiţia comunitară, un rol esenţial în instituţionalizarea şi profesionalizarea probaţiunii în Anglia l-a jucat şi dreptul civil (Statute Law). El a constituit o a doua sursă esenţială a reglementării probaţiunii. Ea este reprezentată de activitatea de legiferare realizată de Parlament.

Europa continentală a cunoscut o tradiţie juridică opusă. Fără ca obiceiul juridic să fie total absent, dreptul continental european s-a născut, în principal, în cadrul procesului de legiferare şi codificare a dreptului roman. În cadrul acestei tradiţii, probaţiunea s-a dezvoltat din instituţia juridică a suspendării executării pedepsei. Iniţial, ea nu presupunea nici un fel de supraveghere, ideea de pregătire şi experienţă profesională începând să câştige teren după primul război mondial. Astfel, treptat, s-a ajuns la concluzia că suspendarea executării pedepsei trebuie să se asocieze cu supravegherea.

Perspectiva pluralistă a condus treptat la revizuirea concepţiei tradiţionale asupra pedepsei şi sancţiunii penale.

Justiţia restitutivă s-a dezvoltat ca alternativă la sistemul penal retributiv. Aceasta pleacă de la premisa că toate părţile trebuie să fie implicate în răspunsul la infracţiune, respectiv victima, infractorul şi comunitatea. Răspunderea se întemeiază pe înţelegerea de către infractor a răului produs prin fapta sa ilicită, acceptarea răspunderii şi repararea răului produs.

	Supoziţiile paradigmei tradiţionale, represive
	Supoziţiile paradigmei restitutive

	· Infracţiunea este un act îndreptat împotriva statului, o încălcare a legii, a unui ideal abstract
	(  Infracţiunea este un act împotriva altei persoane sau împotriva comunităţii

	(  Pedeapsa este eficientă dacă:

a. ameninţarea cu pedeapsa previne infracţiunea;

b. pedeapsa schimbă comportamentul
	· Producerea deliberată a suferinţei nu contribuie la refacerea echilibrului vieţii comunitare perturbat prin comiterea infracţiunii

	(  Controlul infracţiunii se realizează prin intermediul justiţiei penale
	(  Controlul infracţionalităţii se realizează în primul rând prin intermediul sistemului socio-economic

	(  Răspunderea este identică cu suferinţa
	(  Răspunderea înseamnă asumarea faptei comise şi a obligaţiei de reparare a pagubei produse

	(  Rolul victimei este periferic
	(  Victima este actorul central al justiţiei penale restitutive

	(  Infractorul este caracterizat prin pagubele produse
	(  Infractorul este caracterizat prin capacitatea şi dorinţa de reparaţie

	(  Infracţiunea este un act individual care dă naştere unei răspunderi personale
	(  Răspunderea penală are atât o dimensiune individuală, cât şi una socială


Setul diferit de valori şi supoziţii promovate de justiţia restitutivă va guverna obiective diferite ale probaţiunii şi ale tuturor celorlalte sancţiuni neprivative de libertate.

Ideea de a integra comunitatea şi în special victima în cadrul justiţiei penale aparţine Consiliului Europei. În 1979, Consiliul Europei aprecia că problemele infractorilor nu pot fi rezolvate în mod adecvat doar de consilierii de probaţiune. Astfel, el propune înfiinţarea Consiliilor de Reabilitare, care reprezentau o structură pentru integrarea treptată a activităţii de supraveghere în cadrul mai larg al serviciilor comunitare.

Justiţia restitutivă este perspectiva care a acoperit ceea ce a fost considerat un "vacuum teoretic", devenind filosofie penală a sancţiunilor comunitare şi, mai larg, a sistemelor penale aflate în căutarea unei palete mai diversificate, mai nuanţate şi mai eficiente a sancţiunilor penale (McDonald, 1986). 

În Europa probaţiunea cunoaşte o largă varietate de forme organizaţionale. Astfel, în Olanda serviciile de probaţiune sunt furnizate de o organizaţie neguvernamentală care activează la nivel naţional. În cele mai multe ţări din Europa Occidentală, probaţiunea este parte a structurilor guvernamentale centrale. În Austria şi Finlanda, probaţiunea este responsabilitatea unor organizaţii private naţionale, iar în Germania structura probaţiunii reflectă structurile guvernamentale de la nivelele federal şi naţional.

Probaţiunea diferă de la o ţară la alta şi în funcţie de activităţile desfăşurate. În unele ţări, serviciile de probaţiune sunt astfel dezvoltate încât acoperă întreaga gamă a "muncii de probaţiune". În alte ţări însă, probaţiunea are roluri mai limitate, spre exemplu acela de a elabora şi furniza rapoarte pentru instanţele de judecată. Diferă în plus şi grupul ţintă al activităţilor de probaţiune. În Anglia şi Ţara Galilor, în Irlanda şi în Norvegia, serviciul de probaţiune lucrează în principal cu infractorii care prezintă un risc ridicat de recidivă, în Olanda cu infractorii care sunt sau pot fi motivaţi pentru schimbare, iar în Scoţia şi Spania cu infractorii tineri. Măsura în care sistemele de probaţiune includ în grupul lor ţintă şi minorii variază şi ea de la o ţară la alta. Deşi sunt destul de frecvente cazurile în care sistemele de probaţiune se ocupă cu infractorii minori, totuşi, în majoritatea ţărilor, sistemul de justiţie pentru minori este diferit de cel pentru adulţi, existând alte organizaţii a căror principală responsabilitate o reprezintă munca cu infractorii minori.

Probaţiunea în legislaţia penală a unor state europene

Dintre ţările europene, Anglia şi Ţara Galilor au o experienţă de peste 100 de ani în domeniul probaţiunii, acesta cunoscând de-a lungul timpului o serie de modificări.

Astfel, legea din 1907 ("Probation of Offenders Act 1907") a oferit pentru prima dată magistraţilor posibilitatea de a angaja ofiţeri de probaţiune, aceştia bucurându-se de o autonomie din ce în ce mai mare în munca cu infractorii, aspect care a reprezentat factorul dinamizator al activităţilor serviciului de probaţiune. Legătura cu instanţele de judecată a fost întotdeauna foarte puternică. Prin urmare, ofiţerii de probaţiune au reuşit să echilibreze rolurile de slujitori ai instanţelor de judecată, cu abordarea individualizată a activităţilor cu infractorii. Până de curând, acest lucru a rămas valabil pentru ofiţerii de probaţiune în aceeaşi măsură ca şi pentru predecesorii lor, misionarii care activau pe lângă instanţele de judecată şi poliţie. Anii '90 au adus însă o întărire a controlului guvernamental asupra serviciilor de probaţiune.

Astfel, în anii'90, mare parte din practica de probaţiune se desfăşura în contextul unei politici din ce în ce mai prescriptive a Ministerului Afacerilor Interne ("Home Office"), în mod concret fiind vorba despre elaborarea "Standardelor naţionale", un document care stabilea în mod detaliat procedurile de aplicare a probaţiunii.

Aspectele esenţiale ale practicii de probaţiune în anii '90 erau:

· protejarea publicului;

· orientarea serviciilor înspre locurile care au cel mai benefic impact asupra funcţionării sistemului de justiţie penală;

· creşterea nivelului de control al infractorilor condamnaţi la sancţiuni comunitare;

· reducerea recidivei.

În anul 2001, Serviciul de probaţiune din Anglia şi Ţara Galilor a fost restructurat în mod radical, prin transformarea sa într-un serviciu naţional, finanţat în totalitate de către guvern şi responsabil în exclusivitate faţă de acesta.

În Danemarca, au existat o serie de organizaţii de sprijinire a foştilor deţinuţi care asistau după eliberarea din închisoare, încă de la mijlocul secolului al XIX-lea, iar din 1905 aceste organizaţii au început să lucreze şi cu infractorii aflaţi în probaţiune. În 1951, organizaţiile de sprijinire a foştilor deţinuţi s-au integrat într-o organizaţie mai mare, denumită "Societatea Daneză de Asistenţă Socială" (Danish Welfare Society).

În 1973, responsabilitatea pentru serviciile de probaţiune a fost transferată Ministerului de Justiţie, prin formarea Departamentului Penitenciarelor şi Serviciului de Probaţiune. Aceasta a fost o schimbare doar în plan administrativ, organizarea şi structura serviciilor şi birourilor de probaţiune rămânând în continuare diferenţiate în funcţie de zona geografică asupra cărora aveau competenţă. În plus, aceste servicii descentralizate aveau propriile lor structuri de conducere.

Danemarca are un sistem relativ simplu de sancţiuni penale: închisoarea, închisoarea de scurtă durată (pentru infracţiunile minore) şi amenda. Probaţiunea, incluzând aici munca în folosul comunităţii, are în vedere infractorii a căror pedeapsă cu închisoarea a fost suspendată. Astfel, serviciul danez de probaţiune are şi rolul de a asigura aplicarea pedepselor stabilite de către instanţele de judecată. Acest rol trebuie îndeplinit prin asigurarea controlului şi securităţii necesare, dar şi prin sprijinirea şi motivarea infractorilor pentru a trăi în acord cu normele sociale sau prin asistarea acestora în eforturile de dezvoltare personală şi socială.

Serviciul de probaţiune din Danemarca îndeplineşte următoarele activităţi principale:

· elaborarea rapoartelor înaintea procesului;

· supravegherea infractorilor sancţionaţi în comunitate;

· supravegherea infractorilor eliberaţi temporar din închisoare;

· supravegherea infractorilor liberaţi condiţionat;

· activitatea cu infractorii care execută sancţiuni cu privare de libertate;

· activitatea în parteneriat cu serviciile sociale locale, în scopul promovării integrării sociale a infractorilor;

· lucrul în reţea cu alte instituţii, în scopul creşterii posibilităţilor de integrare socială a infractorilor.

În îndeplinirea activităţilor sale, serviciul de probaţiune din Danemarca este obligat să demonstreze implementarea următoarelor principii:

· normalizarea - ori de câte ori este posibil, condiţiile persoanelor aflate în închisoare sau în probaţiune ar trebui să fie similare celor de care beneficiază ceilalţi membri ai comunităţii;

· deschiderea - menţinerea legăturilor dintre infractorii aflaţi în închisoare sau în probaţiune cu familiile lor şi cu comunitatea;

· exercitarea responsabilităţii - oferirea infractorilor a oportunităţii de a-şi forma sentimentul responsabilităţii, în scopul creşterii şanselor lor de a trăi în acord cu normele sociale;

· securitatea - în aplicarea sancţiunilor să se ţină seama de protejarea tuturor membrilor comunităţii;

· intervenţia minimă - neutilizarea mai multor forţe sau neimpunerea mai multor restricţii decât este necesar pentru a realiza cu succes sarcinile specifice;

· utilizarea optimă a resurselor - obligaţia de a utiliza resursele într-o manieră eficientă şi flexibilă, astfel încât să fie satisfăcute nevoile identificate.

În Franţa, sistemul probaţiunii a fost preluat din dreptul anglo-saxon şi introdus ca alternativă la pedeapsa cu închisoarea în legislaţia din anul 1975 şi, mai dezvoltat, în cea din 1983.

În sistemul francez, probaţiunea este amânarea executării pedepsei pentru perioadă de probă prin care judecătorul suspendă executarea pedepsei "închise" şi o înlocuieşte cu o perioadă probatorie care poate să dureze minimum 3 ani şi maximum 5 ani. În timpul acestei perioade, cel care este supus unei pedepse probatorii trebuie să-şi respecte obligaţiile generale şi pe cele speciale: obligaţia de a se prezenta în mod regulat la consilierul de probaţiune, de a nu-şi schimba adresa fără permisiunea autorităţilor, obligaţia de a nu frecventa anumite locuri, de a nu lua legătura cu victima sau victimele infracţiunii, de a repara prejudiciul făcut, de a urma un tratament medical, de a găsi un loc de muncă etc.

Aceste obligaţii prevăzute în sistemul francez sunt preluate din sistemul englez şi american şi adaptate propriei legislaţii.

Sistemele de probaţiune din Franţa operează într-o măsură mai mică prin raportarea la standardele internaţionale, fiind orientate mai mult către politicile stabilite la nivel naţional. În acest context, sunt foarte dese cazurile în care se regăsesc formulări ale unor declaraţii de misiune, care, într-o manieră succintă, acoperă problematica rolului pe care îl au serviciile de probaţiune.

Austria este singura ţară din Europa în care declaraţia de misiune lasă de-o parte pedepsirea infractorilor în favoarea oferirii de sprijin pentru aceştia. Cel mai adesea, declaraţiile de misiune fac referire la o combinaţie sau un echilibru între dimensiunea punitivă şi de control a probaţiunii şi cea de sprijin şi de asistare. În Irlanda spre exemplu, scopul serviciului de probaţiune este "de a asigura siguranţa publică şi de a promova binele comun prin recunoaşterea şi utilizarea sancţiunilor şi măsurilor comunitare şi prin reducerea nivelului recidivei (CEP 2000). Mult mai explicită, misiunea serviciului de probaţiune din Franţa este de a oferi infractorilor, într-o manieră continuă şi eficientă, servicii de asistenţă, sprijinire şi reabilitare (CEP 2000).

Mai multe declaraţii de misiune ale unor ţări acordă o prioritate mai mare sancţiunilor şi măsurilor comunitare. Declaraţia de misiune finlandeză arată că sarcina principală a serviciului de probaţiune o reprezintă implementarea sancţiunilor comunitare şi realizarea altor activităţi în comunitate. Declaraţii de misiune similare există şi în Danemarca, Belgia, Italia, Malta şi Scoţia.

În Suedia, Direcţia penitenciarelor şi Serviciul de probaţiune au o declaraţie de misiune comună şi anume aceea de a reduce infracţionalitatea şi de a proteja cetăţenii de infractori. În Anglia, Ţara Galilor şi Norvegia, conţinutul declaraţiei de misiune derivă din declaraţiile generale de misiune ale departamentelor guvernamentale în cadrul cărora funcţionează serviciile de probaţiune. În Norvegia, Serviciul de probaţiune este parte a sistemului de servicii corecţionale, sistem a cărui declaraţie de misiune pune accentul pe problematica siguranţei comunităţii. Astfel, probaţiunea se identifică din ce în ce mai puţin cu valorile şi conceptele asistenţei sociale tradiţionale, pentru a se alinia din ce în ce mai mult activităţilor, rolurilor şi scopurilor specifice celorlalte instituţii din sistemul justiţiei penale.

Probaţiunea este, deci, o metodă de sancţionare cu bază socio-pedagogică, caracterizată de o combinaţie între supraveghere şi asistare care nu ar fi posibilă, însă, fără existenţa unor servicii de probaţiune corespunzătoare. Astfel, probaţiunea se poate defini şi prin activităţile sale specifice şi prin modalităţile prin care acestea sunt realizate.

Pentru a înţelege probaţiunea, este necesar să se pună accent pe contextul social al infracţionalităţii şi pe rolul serviciului de probaţiune.

3.2 Munca în folosul comunităţii (munca de interes general) 

Munca de interes general este o altă sancţiune comunitară care se execută în sânul comunităţii.

Primele state care au aplicat o astfel de pedeapsă sunt Marea Britanie şi statul New York din SUA, sub denumirea de community service.

În Anglia, munca de interes general este cunoscută sub numele de Ordinul Serviciului Comunităţii (Community Service). Aceasta constă într-o muncă prin care infractorul plăteşte societăţii pentru răul pe care l-a făcut şi câştigă autorespect pentru aceasta. Infractorul este condamnat la un număr de ore de muncă neremunerată şi este supravegheat să-şi facă munca de către grupuri locale care sunt interesate de munca respectivă şi de faptul ca aceasta să fie bine îndeplinită. Astfel apare un element de reconciliere între infractor şi comunitate, precum şi o reparaţie către societate pentru răul făcut.

Ordinul Serviciului Comunităţii poate fi folosit atât pentru infractorii tineri, cât şi pentru cei adulţi. În Anglia, numărul minim de ore este de 40 şi maxim de 240.

Munca de interes general este o pedeapsă care constă în executarea unei munci neremunerate în interesul comunităţii şi este destinată delincvenţilor care nu au dificultăţi personale şi pentru care executarea unei munci sociale constituie o formă de reparare şi o şansă de reintegrare socială. Munca în interesul comunităţii a fost foarte repede adoptată de multe ţări, printre care şi Canada, unde această pedeapsă este utilizată în cadrul unei probaţiuni şi, de asemenea, şi de unele state din SUA.

În temeiul unei circulare a Ministrului Justiţiei, din 10 noiembrie 1980, Olanda a adoptat şi ea această alternativă la pedeapsa cu închisoarea, adaptată la nevoile şi la instituţiile proprii.

După 1983, Codul penal portughez prevede şi el munca de interes general ca o sancţiune comunitară în locul unei perioade de încarcerare. Se aplică ca o alternativă la pedepse scurte cu închisoarea şi se concretizează într-o muncă gratuită, acceptată de către condamnat şi care cuprinde o serie de prestaţii într-un interval cuprins între 8 şi 180 de ore.

În Belgia, munca de interes general este aplicată de unele tribunale minorilor între 14 şi 18 ani, în cadrul unui contract semnat de toate părţile în cauză.

Această sancţiune exista, de asemenea, şi în ţările socialiste unde a fost întrebuinţată denumirea de "muncă corecţională".

În legislaţia sovietică, munca corecţională a fost introdusă încă din primele zile de după Revoluţie (1917). În art.25 al Codului penal sovietic în 1958, se prevedeau două forme ale muncii corecţionale executate fie la locul de muncă al condamnatului, fie într-un alt loc indicat, cu condiţia de a fi aproape de domiciliul său. Munca corecţională era considerată un ajutor pentru reeducarea condamnatului şi juca un rol compensator faţă de societate. Munca corecţională era prevăzută şi în alte ţări socialiste, cum ar fi Cehoslovacia, Bulgaria, Ungaria şi Polonia. Munca corecţională în aceste ţări a însemnat începutul limitării pedepselor privative de libertate.

În Franţa, munca de interes general nu a fost una dintre primele sancţiuni comunitare prevăzute de legea penală.

Legea din 11 iulie 1975 punea la dispoziţia judecătorului un alt fel de măsuri alternative:

· interdicţia de a exercita activitatea profesională sau socială;

· suspendarea permisului de conducere;

· confiscarea sau interdicţia de a conduce anumite vehicule;

· retragerea permisului de vânătoare;

· confiscarea sau interzicerea deţinerii unor arme.

Insuccesul măsurilor din 1975 a determinat propunerea altor alternative la pedeapsa cu închisoarea.

La propunerea Comitetului de studii asupra violenţei, prezidat de Ministrul Justiţiei (Recomandările 90 şi 91), sancţiuni ca munca de interes general şi zilele-amendă au fost luate în considerare, iar în 1983 au fost introduse în legea nouă. Această nouă lege punea la dispoziţia judecătorului trei noi sancţiuni:

· munca de interes general;

· zilele-amendă;

· imobilizarea vehiculelor care aparţin condamnatului.

În sistemul juridic francez sunt prevăzute mai multe forme ale muncii de interes general.

În Franţa această măsură comunitară poate fi aplicată în cursul celei de-a doua faze a procesului penal şi anume în cea a derulării procesului penal, sau în cea de-a treia, de după procesul penal. Nu se poate aplica înaintea acestuia. Munca de interes general nu poate fi, la sfârşitul procesului, combinată cu o măsură de liberare condiţionată şi nu poate fi aplicată în locul unei amenzi imposibil de plătit, ca în Germania sau Zimbabwe. Ea poate fi, în schimb, asociată cu amânarea executării unei pedepse, cu o perioadă scurtă de încarcerare, precum şi cu probaţiunea.

Munca de interes general constă în executarea de la 40 la 240 de ore de muncă neremunerată în folosul unei colectivităţi publice, a unei instituţii publice sau al unei asociaţii abilitate, într-un interval de 18 luni maxim. Acest interval poate fi suspendat în cazul în care apar probleme de muncă sau de sănătate.

Pentru aplicarea acestei sancţiuni sunt necesare prezenţa condamnatului şi acceptul lui.

În practica sistemului penal francez, aplicarea muncii de interes general este posibilă pentru 3 categorii de delincvenţi:

· delincvenţi "accidentali", primari, autori ai unor fapte relativ grave;

· delincvenţi recidivişti, pentru delicte minore;

· delincvenţi "rutieri".

Această sancţiune se aplică mai mult la nivelul Curţii de Apel decât în primă instanţă.

Munca de interes general este o sancţiune comunitară care se aplică în multe state şi minorilor, spre deosebire de alte sancţiuni (cum ar fi zilele-amendă) care nu se aplică acestei categorii de delincvenţi.

Dintre toate măsurile şi sancţiunile comunitare, munca de interes general este considerată singura care poate avea un real efect pozitiv asupra celor condamnaţi.

Un succes notabil l-a avut această sancţiune şi în ţările africane anglofone, cum ar fi Zimbabwe, fapt care a determinat numeroase dezbateri şi proiecte ale reformei penale pe întreg continentul african.

3.3 Zilele - amendă

În contextul eforturilor întreprinse pe plan mondial pentru găsirea unor soluţii cât mai adecvate de prevenire a criminalităţii şi de tratament al delincvenţilor, ţările nordice prezintă unele aspecte originale.

Astfel, în Suedia se practică de mai multe decenii, încă din 1948, un sistem alternativ la pedeapsa cu închisoarea, cunoscut sub numele de "zile-amendă" sau "amenda zilnică".

Ideea că mărimea amenzii ar trebui să fie fixată potrivit venitului zilnic al celui sancţionat a fost emisă la începutul secolului de către profesorii Carl Torp, în Danemarca, şi Johan Thyren, în Suedia. Totuşi, prima ţară nordică care a adoptat sistemul zilelor-amendă a fost Finlanda, urmată de Suedia şi Danemarca.

Mărimea amenzilor este în mare parte fixată de către procurori, care pot invita autorul unei fapte să accepte amenda care i se propune.

Acceptarea de către vinovat are acelaşi efect legal ca şi hotărârea unui tribunal. Acest sistem se aplică tuturor infracţiunilor pentru care sancţiunea maximă este o amendă şi altor infracţiuni fără consecinţe grave, ca de exemplu furturile mărunte, care sunt pasibile de amendă sau de închisoarea pe termen scurt.

Potrivit acestui sistem, numărul zilelor reprezintă sancţiunea pentru fapta comisă, iar valoarea zilei este calculată în funcţie de posibilităţile financiare ale acuzatului. Astfel, numărul de zile-amendă este cuprins între 1 şi 120. Dacă aceeaşi persoană este condamnată în acelaşi timp pentru mai multe infracţiuni, toate pasibile de amenzi-zilnice, nu i se aplică decât o singură sancţiune, care nu poate depăşi 180 de zile.

Acest sistem iniţiat în ţările nordice a fost adoptat şi în alte ţări europene ca Austria şi Germania (unde a devenit una dintre sancţiunile privilegiate), precum şi în Belgia şi Franţa.

În Franţa, numărul zilelor-amendă este determinat de judecător. Legea prevede doar că numărul zilelor-amendă nu poate depăşi 360 şi că trebuie fixat ţinând cont de circumstanţele în care a fost săvârşită infracţiunea, precum şi de personalitatea delincventului.

Contrar muncii de interes general, zilele-amendă nu se aplică delincvenţilor minori.

Obiectivul acestei sancţiuni nu este acela de a înlocui amenda clasică. Mecanismul acestei sancţiuni permite stabilirea unei oarecare egalităţi între delincvenţi, ţinând cont de gravitatea infracţiunii şi de posibilităţile financiare ale condamnatului.

3.4 Plasarea sub supraveghere electronică

Ideea unei astfel de metode de executare a pedepsei a luat naştere în SUA. Astfel, Statele Unite ale Americii au fost primele care au introdus plasamentul sub supraveghere electronică, atât la nivel federal, cât şi la nivelul fiecărui stat.

În Europa, ţările care au experimentat primele această sancţiune au fost: Anglia, Ţara Galilor, Olanda, Suedia, Franţa, Elveţia, iar în afara Europei, în afară de SUA, au fost Canada, Australia, Israel, Noua Zeelandă şi Singapore.

Această sancţiune permite unor anumite categorii de persoane condamnate, riguros selecţionate, să execute pedeapsa sub supraveghere electronică în afara închisorii.

Plasarea sub supraveghere electronică este o modalitate de executare a unei pedepse cu închisoarea, ea putând fi:

· o pedeapsă principală care înlocuieşte o altă pedeapsă;

· o pedeapsă complementară care se adaugă altei pedepse;

· un substitut al detenţiei provizorii.

În ciuda faptului că aplicarea programelor de supraveghere electronică diferă foarte mult de la o ţară la alta, ele prezintă, totuşi, câteva puncte comune:

· în nici una din ţări, plasarea sub supraveghere electronică nu constituie o pedeapsă de sine stătătoare; în majoritatea cazurilor ea este concepută ca o modalitate de executare a unei pedepse (de exemplu, închisoarea - în Suedia, executarea pedepselor la domiciliu - în Anglia şi Ţara Galilor) sau în completarea unei alte pedepse (munca de interes general sau şederea într-o instituţie deschisă, în Olanda);

· durata maximă a plasamentului sub supraveghere electronică este în general scurtă şi nu depăşeşte un an;

· supravegherea electronică se aplică numai în anumite situaţii, când infracţiunea nu este din categoria celor foarte grave sau dintre cele care au implicat folosirea violenţei;

· delincventul trebuie să îndeplinească mai multe condiţii:

· să aibă o poziţie socială bună;

· să aibă un domiciliu stabil;

· să aibă o ocupaţie permanentă;

· să aibă o formare profesională, studii etc.

· supravegherea electronică impune acordul şi consimţământul persoanei respective.

În Europa experienţa plasării sub supraveghere electronică pune accent pe asocierea acesteia cu programe socio-terapeutice, spre deosebire de SUA unde accentul este pus, în exclusivitate, pe supravegherea condamnatului.

În Anglia şi Ţara Galilor această sancţiune a fost introdusă în 1994, prin Criminal Justice and Public Order Act, care a constituit o îmbunătăţire a Criminal Justice Act din 1991. Prevederile acestui act au constituit obiectul experienţelor referitoare la supravegherea electronică, începând cu iulie 1995.

Plasarea sub supraveghere electronică constituie o modalitate de executare a pedepsei la domiciliu, fie ca pedeapsă de sine stătătoare, fie complementară la munca de interes general.

În Criminal Justice Act din 1991 se prevede că executarea pedepsei la domiciliu poate fi autorizată pentru persoanele mai mari de 16 ani care au fost condamnate pentru delicte pentru care pedeapsa nu este expres prevăzută de lege. Executarea pedepsei la domiciliu poate fi completată de supravegherea electronică, în măsura în care echipamentul necesar pentru aceasta este disponibil în regiunea în care locuieşte condamnatul.

În Franţa, principiul alternativităţii la pedeapsa cu închisoarea a luat naştere în 1958. Cu toate acestea, el a luat cu adevărat avânt în 1975, an în care numărul condamnaţilor la pedepse cu închisoarea a început să crească.

Legislatorul francez a fost confruntat cu o multitudine de probleme. Pe de-o parte, a trebuit să satisfacă cerinţele administraţiei penale, iar pe de altă parte, să ia în considerare aspectul politic al problemei.

Pentru a răspunde cu eficienţă cerinţelor administraţiei penale, statul a decis să favorizeze pedepsele alternative.

Sistemul judiciar francez este, înainte de toate, victima propriului sistem de funcţionare a anchetelor. Astfel, motivul principal al supraaglomerării din închisorile franceze nu îl constituie numărul condamnaţilor din închisori. Prima cauză a supraaglomerării din închisorile franceze o constituie în realitate cetăţenii nejudecaţi, deci necondamnaţi, care sunt trimişi în detenţie în aşteptarea judecăţii. Această latură îngrijorătoare a justiţiei franceze este simbolizată de o cifră: în 1995, 42% din deţinuţi erau în aşteptarea judecăţii.

În acest spirit, ministrul justiţiei din acea perioadă, Pierre Méheignerie, a emis o circulară, la 14 aprilie 1994, adresată procurorilor generali, prin care cere magistraţilor să dezvolte recurgerea la pedepsele neprivative de libertate. În acelaşi scop, senatorul Guy Cabanel a fost însărcinat de către Primul-ministru, Edouard Balladur, cu o misiune parlamentară în scopul aplicării pedepselor alternative, ca o veritabilă politică de prevenire a recidivei.

La 4 august 1995, senatorul Guy Cabanel depunea raportul său intitulat "Pentru o mai bună prevenire a recidivei. 20 de propuneri pentru facilitarea prevenirii recidivei, pentru lupta împotriva supraaglomerării carcerale şi pentru a riposta creşterii delincvenţei". Cea de-a douăzecea era, conform propunerilor sale, "o soluţie inovatoare". Ea consta în practicarea executării pedepsei la domiciliu sub supraveghere electronică.

Deşi legea referitoare la supravegherea electronică a fost promulgată în decembrie 1997, abia trei ani mai târziu, în iunie 2000, au fost efectuate primele experienţe în 4 dintre închisorile franceze.

În urma studiilor efectuate, specialiştii au ajuns la concluzia că plasarea sub supraveghere electronică permite:

· favorizarea integrării. Pentru sfârşitul săvârşirii pedepselor, plasarea sub supraveghere electronică permite condamnatului să revină mai puţin brutal la viaţa socială, familială şi profesională;

· menţinerea legăturii cu societatea. Pentru pedepsele scurte, plasarea sub supraveghere electronică evită ruperea condamnatului de familie şi de mediul lui social şi îi permite, totodată, să-şi continue studiile, dacă e cazul, activitatea profesională sau să urmeze un tratament medical;

· descongestionarea închisorilor. În prezent, 10.000 de deţinuţi pot să beneficieze de plasarea sub supraveghere electronică. Aceasta permite eliberarea închisorilor franceze aglomerate şi permite, de asemenea, celorlalţi deţinuţi să nu mai trăiască, ca în multe închisori, câte doi sau trei într-o celulă.

· realizarea unor economii substanţiale. Costul punerii sub supraveghere electronică (60 de franci, în medie, pe zi) este net mai mic decât cel al plasării într-o închisoare (300-350 franci pe zi).

În Franţa, decizia privind aplicarea plasării sub supraveghere electronică revine judecătorului care aplică pedepsele. Plasarea sub supraveghere electronică interzice condamnatului să părăsească domiciliul sau alte locuri indicate de judecător în intervalul de timp fixat de el. În fixarea locurilor şi intervalului de timp, judecătorul trebuie să ţină seama de mai multe elemente:

· dacă condamnatul exercită o activitate profesională;

· dacă urmează un curs de formare profesională;

· dacă efectuează un stagiu sau o activitate temporară în vederea reintegrării sale sociale;

· dacă participă la viaţa familială;

· dacă urmează un tratament medical.

De asemenea, pentru punerea în aplicare a plasării sub supraveghere electronică, este necesar acordul celui condamnat în prezenţa avocatului acestuia. În orice moment condamnatul poate cere revocarea acestei măsuri.

Plasarea sub supraveghere electronică nu se poate aplica minorilor, decât cu acordul celor sub a căror autoritate se află.

Plasarea sub supraveghere electronică nu se poate aplica pentru o pedeapsă mai mare de un an.

După 11 iulie 1995, Olanda a experimentat şi ea această modalitate de executare a pedepsei cu închisoarea. În sistemul olandez, plasarea sub supraveghere electronică nu poate fi o pedeapsă prin ea însăşi, ci trebuie asociată cu o altă pedeapsă. Supravegherea electronică poate fi aplicată numai anumitor categorii de deţinuţi şi anume:

· celor care îndeplinesc condiţiile pentru aplicarea unei sancţiuni sau măsuri comunitare, dar a cărui personalitate determină judecătorul să aprecieze că aplicarea numai a unei astfel de măsuri este insuficientă;

· celor care au executat mai mult de jumătate dintr-o pedeapsă cu închisoarea.

În ambele cazuri, supravegherea electronică este asociată cu o altă pedeapsă.

Şi în sistemul olandez, ca şi în cele francez şi englez, persoana condamnată trebuie să aibă un domiciliu fix, să poată dovedi că are un loc de muncă sau că urmează un curs de formare profesională.

De asemenea, pentru plasarea sub supraveghere electronică este necesar acordul persoanei condamnate. Supravegherea electronică nu poate depăşi o perioadă de 6 luni.

În Suedia, experienţele în materia supravegherii electronice au început să se deruleze din august 1994 şi reprezintă o modalitate de executare a unei pedepse scurte cu închisoarea. Este aplicată acelora care sunt condamnaţi la o pedeapsă cu închisoarea mai mică sau egală cu 2 luni.

Persoanele condamnate trebuie, de asemenea, să aibă un loc de muncă, domiciliu stabil, studii, formare profesională. Condamnatul trebuie să-şi dea consimţământul în scris pentru aplicarea acestei sancţiuni.

În Australia, supravegherea electronică a fost experimentată în patru state din cele şase, în cadrul arestului la domiciliu.

Şi în Australia această sancţiune este aplicabilă doar anumitor categorii de condamnaţi. 

· prima categorie se referă la cei condamnaţi la o pedeapsă cu închisoarea mai mică de un an şi care nu poate depăşi 12 luni în închisoare.

· cea de-a doua categorie este cea a condamnaţilor la o muncă de interes general, neremunerată. În acest caz, supravegherea electronică nu poate dura mai mult de 6 luni.

În Canada, experimentele în materia supravegherii electronice au avut loc în patru din cele zece provincii.

Prima provincie canadiană care a utilizat plasarea sub supraveghere electronică a fost Columbia Britanică, unde experienţele au început din 1987.

Supravegherea electronică se aplică şi aici pentru două categorii de delincvenţi:

· persoane condamnate la pedeapsa cu închisoare cuprinsă între 7 zile şi 6 luni;

· deţinuţilor cărora le-a rămas de executat un sfert din pedeapsa cu închisoarea.

Succesul programelor de plasament sub supraveghere electronică se explică prin rigurozitatea cu care sunt selecţionaţi participanţii, prin importanţa supravegherii electronice dar şi umane, precum şi prin avantajele economice pe care le prezintă supravegherea electronică, costul zilnic fiind evaluat la 50 dolari canadieni, ceea ce reprezintă mai puţin de jumătatea costului zilnic în detenţie.

În Noua Zeelandă, experimentele au început să se deruleze din aprilie 1995. Plasarea sub supraveghere electronică constituie o modalitate de executare a pedepsei la domiciliu şi este rezervată acelor condamnaţi care au săvârşit deja o parte din pedeapsa lor în închisoare, dar această pedeapsă, în totalitate, să nu fi fost mai mare de 12 luni şi infracţiunea să nu fi fost prin violenţă.

Actul care reglementează supravegherea electronică, în Noua Zeelandă, este Criminal Justice Amendment, din 1993.

Acordul celui implicat este o condiţie esenţială. Durata supravegherii electronice nu poate depăşi 12 luni, dar cu acordul condamnatului ea poate fi prelungită.

3.5 Alte sancţiuni şi măsuri comunitare

De când au fost puse în discuţie problemele existente în penitenciare, s-a luat în considerare cu mai multă seriozitate posibilitatea executării pedepselor mai scurte în afara închisorilor, aceasta fiind o alternativă eficientă pentru prevenirea inflaţiei carcerale.

De fiecare dată reflexia critică asupra problemelor existente în penitenciare se limitează exclusiv la condiţiile de viaţă din închisori. Pornind de la aceasta, pedepsele alternative apar ca un remediu universal pentru simplul fapt că nu sunt închisoare.

După cum am arătat, cele mai întâlnite şi experimentate măsuri şi sancţiuni comunitare sunt: suspendarea executării pedepsei, probaţiunea, munca de interes general, zilele-amendă, plasarea sub supraveghere electronică.

Faţă de obiectivele clasice ale pedepselor penale, noile măsuri şi sancţiuni comunitare favorizează reintegrarea infractorului în societate; judecătorul poate depăşi scopurile tradiţionale ale pedepsei şi poate căuta în mod particular să favorizeze reintegrarea socială a celui condamnat şi repararea pagubelor cauzate victimei şi societăţii.

Diversificarea gamei sancţiunilor şi măsurilor comunitare conduce la lărgirea conceptului sancţiunii penale, la modificarea finalităţii sale. Aceasta nu mai apare exclusiv ca o unealtă de represiune, ci devine un veritabil mijloc de prevenire, de reintegrare şi chiar de meditaţie şi reparaţie.

Diversificarea pedepselor precum şi a procedurilor de urmărire penală, în special în domeniul micilor delincvenţe urbane sau rutiere, vizează în mod esenţial simplificarea procesului penal tradiţional, cu scopul de a permite aparatului judiciar să se dedice mai mult infracţiunilor mai grave.

Aplicarea măsurilor şi sancţiunilor comunitare nu exclude recurgerea, atunci când se impune, la pedepsele tradiţionale.

O categorie distinctă a măsurilor şi sancţiunilor comunitare o constituie pedepsele privative sau restrictive de drepturi. Între acestea, cel mai frecvent aplicate sunt:

· suspendarea permisului de conducere;

· interzicerea deţinerii de arme;

· retragerea permisului de vânătoare;

· interzicerea de a emite cecuri;

· interzicerea de a utiliza cărţi de credit;

· interzicerea exercitării unei activităţi profesionale sau sociale;

· interzicerea de a frecventa anumite locuri;

· interdicţia de a intra în contact cu anumite persoane;

· interzicerea consumului de alcool sau droguri etc.

Pot fi şi obligaţii, cum ar fi:

· obligaţia de a repara prejudiciul adus victimei sau societăţii;

· obligaţia de a urma un tratament medical sau psihoterapeutic etc.

Ansamblul acestor măsuri permite instanţelor individualizarea pedepselor, în funcţie de personalitatea delincventului şi de natura infracţiunii comise.

Studiul pedepselor, al ierarhiei acestora, a combinaţiilor posibile între acestea, studiul pedepselor tradiţionale, dar şi al celor mai noi, respectiv al măsurilor şi sancţiunilor comunitare, al relaţiilor dintre ele, studiul specific al fiecăreia demonstrează că în domeniul dreptului penal situaţia devine din ce în ce mai complexă. Pedepsele la închisoare sau amenzile, pedepse principale sau complementare, au în vedere un sistem diversificat, cu multiple combinaţii posibile şi cer instanţelor multă imaginaţie, dar şi rigoare la alegerea pedepsei adecvate.

De aceea, trebuie analizată fiecare pedeapsă. Toate însă, trebuie resimţite ca o sancţiune, căci, în mod diferenţiat, fiecare dintre ele constituie un atentat la drepturile şi libertăţile individului.

  

4. Pedepsele alternative în România

 

4.1 Modificări aduse legislaţiei din România. Suspendarea executării pedepsei sub supraveghere

În România progresele legislative în materia reglementării sancţiunilor şi măsurilor comunitare sunt timide, deşi ţara noastră este membră a Consiliului Europei din 1993.

Instituţia probaţiunii a început să se dezvolte relativ recent, în anul 1992, când prin Legea nr.104/1992 a fost introdusă în Codul penal o formă specială de suspendare a executării pedepsei, şi anume "suspendarea executării pedepsei sub supraveghere", după modelul francez (sursis avec mise ŕ l'épreuve), dar sunt reglementate şi suspendarea condiţionată a executării pedepsei, precum şi executarea pedepsei la locul de muncă, tot ca alternative la pedeapsa cu închisoarea.

Astfel, se prevede că instanţa poate dispune suspendarea condiţionată a executării pedepsei pe o anumită durată, dar trebuie îndeplinite mai multe condiţii:

1. pedeapsa aplicată să fie închisoarea de cel mult 3 ani sau amenda;

2. infractorul să nu fi fost condamnat anterior la pedeapsa închisorii mai mare de 6 luni;

3. se apreciază că scopul pedepsei poate fi atins chiar fără executarea acesteia.

În cazul celui care a săvârşit o infracţiune prin care s-a produs o pagubă, instanţa poate să dispună suspendarea condiţionată a executării pedepsei numai dacă paguba a fost integral reparată până la pronunţarea hotărârii.

În ceea ce priveşte sancţiunea nou introdusă, cea a executării pedepsei sub supraveghere, se prevăd, de asemenea, condiţii pentru ca aceasta să poată fi aplicată:

1. pedeapsa să fie închisoarea de cel mult 4 ani;

2. infractorul să nu fi fost anterior condamnat la pedeapsa închisorii mai mare de 1 an;

3. se apreciază ţinând seama de persoana condamnatului, de comportamentul său după comiterea faptei.

Termenul de încercare în cazul suspendării executării pedepsei sub supraveghere se compune din cuantumul pedepsei închisorii aplicate, la care se adaugă un interval de timp, stabilit de instanţă, între 2 şi 5 ani.

Pe durata termenului de încercare, condamnatul trebuie să se supună următoarelor măsuri de supraveghere:

· să se prezinte la datele fixate la judecătorul desemnat cu supravegherea lui sau la alte organe stabilite de instanţă;

· să anunţe, în prealabil, orice schimbare de domiciliu, reşedinţă sau locuinţă şi orice deplasare care depăşeşte 8 zile, precum şi întoarcerea;

· să comunice informaţii cu privire la mijloacele lui de existenţă, pentru a putea fi controlate.

De asemenea, instanţa poate să impună condamnatului respectarea uneia sau a mai multor din următoarele obligaţii:

· să desfăşoare o activitate sau să urmeze un curs de învăţământ sau de calificare;

· să nu schimbe domiciliul sau reşedinţa avută ori să nu depăşească limita teritorială stabilită, decât în condiţiile fixate de instanţă;

· să nu frecventeze anumite locuri stabilite;

· să nu intre în legătură cu anumite persoane;

· să nu conducă nici un vehicul sau anumite vehicule;

· să se supună măsurilor de control, tratament sau îngrijire, în special cele pentru dezintoxicare.

Dacă cel condamnat nu îndeplineşte măsurile de supraveghere sau obligaţiile stabilite de către instanţă, aceasta poate revoca suspendarea executării pedepsei, dispunând executarea în întregime a pedepsei sau să prelungească termenul de încercare cu cel mult 3 ani.

Cu privire la executarea pedepsei la locul de muncă, legea prevede că instanţa poate dispune aceasta în cazul în care apreciază că sunt suficiente temeiuri ca scopul pedepsei să fie atins fără privare de libertate şi ţinând seama de gravitatea faptei, de conduita profesională şi generală a făptuitorului, precum şi de posibilitatea acestuia de reeducare.

Instanţa poate, deci, să dispună executarea pedepsei în unitatea în care condamnatul îşi desfăşoară activitatea sau în altă unitate, dar în orice caz cu acordul scris al unităţii respective şi dacă sunt îndeplinite următoarele condiţii:

1. pedeapsa aplicată este închisoarea de cel mult 5 ani;

2. cel în cauză nu a mai fost condamnat anterior la pedeapsa închisorii mai mare de un an.

Executarea pedepsei la locul de muncă nu poate fi dispusă în cazul infracţiunilor intenţionate pentru care legea prevede pedeapsa închisorii mai mare de 10 ani, precum şi în cazul infracţiunilor de vătămare corporală gravă, lovire sau vătămări cauzatoare de moarte, viol, tâlhărie şi tortură.

Pe durata executării pedepsei, condamnatul este obligat să-şi îndeplinească toate îndatoririle la locul de muncă, dar cu limitări ale unor drepturi care i-ar fi revenit în mod normal, potrivit legii. Aceste limitări se referă la drepturile băneşti, precum şi la faptul că durata executării pedepsei nu se consideră vechime în muncă, condamnatul nu poate fi promovat, nu poate deţine funcţii de conducere etc.

În cazul în care condamnatul nu respectă condiţiile prevăzute de lege, instanţa poate revoca executarea pedepsei la locul de muncă, dispunând executarea pedepsei în închisoare.

4.2 Probaţiunea în România. Înfiinţarea serviciilor de reintegrare socială şi supraveghere 

În România, serviciile de probaţiune au funcţionat iniţial ca iniţiativă privată, sub forma fundaţiilor şi asociaţiilor. Activitatea lor a fost coordonată însă de la început de un departament de specialitate din cadrul Ministerului Justiţiei şi a beneficiat de consultanţă ştiinţifică, de asistenţă tehnică şi financiară din partea experţilor Fondului Know-How al Guvernului Regatului Unit al Marii Britanii şi al Irlandei de Nord. La începutul anului 2000 existau 11 astfel de organizaţii non-guvernamentale în România.

Din nefericire, până în anul 2000, suspendarea executării pedepsei sub supraveghere nu a fost însoţită de instituţia care îi asigură eficienţa şi anume serviciile de probaţiune, care să exercite în fapt supravegherea condamnaţilor sub supraveghere.

Cadrul legal care permite crearea la nivel naţional a sistemului de probaţiune şi recunoaşterea autorităţii serviciilor specializate ca organe de reintegrare socială a infractorilor şi de supraveghere a acestora este Ordonanţa Guvernului nr.92/2000. Adoptarea acestei ordonanţe a fost determinată de lipsa unor organe specializate în reintegrarea socială şi supravegherea infractorilor, de dezvoltarea activităţii experimentale de probaţiune în centrele-pilot şi de programele internaţionale de asistenţă tehnică în domeniu.

La elaborarea acestui act normativ, s-a ţinut seama de o serie de recomandări ale Comitetului Miniştrilor Consiliului Europei, dintre care Recomandarea nr.R(92)/16 referitoare la Regulile europene privind sancţiunile şi măsurile aplicate în comunitate, Recomandarea Rec(2000)22 referitoare la ameliorarea implementării acestor reguli şi Recomandarea R(97)12 referitoare la personalul însărcinat cu aplicarea sancţiunilor şi măsurilor comunitare.

Prin acest act normativ au fost constituite, sub autoritatea Ministerului Justiţiei, serviciile de reintegrare socială şi supraveghere, ca organisme specializate având ca scop reintegrarea socială a persoanelor care au săvârşit infracţiuni şi supravegherea executării obligaţiilor care au fost stabilite de instanţa de judecată în sarcina acestora.

Funcţionând pe lângă fiecare tribunal, serviciile de reintegrare socială şi supraveghere au rolul de a supraveghea respectarea de către persoanele condamnate a măsurilor şi obligaţiilor prevăzute în Codul penal, respectiv dispoziţiile referitoare la suspendarea executării pedepsei sub supraveghere sau cu executarea pedepsei la locul de muncă.

Serviciile de probaţiune întocmesc referate de evaluare cu privire la persoanele supravegheate sau cu privire la inculpaţi, la cererea instanţelor de judecată, desfăşurând activităţi de consiliere a acestor categorii de persoane.

În acelaşi timp, aceste servicii derulează, împreună cu reprezentanţii societăţii civile, cu organizaţii guvernamentale şi neguvernamentale, programe de reintegrare a persoanelor care au săvârşit infracţiuni, fiind creat cadrul legal pentru implicarea şi atragerea comunităţii în activitatea de reintegrare socială şi supraveghere a infractorilor.

Astfel, dacă în Marea Britanie sau Franţa funcţionează sisteme de probaţiune etatizate, iar în Olanda sau Austria sisteme bazate pe organizaţii neguvernamentale, în România putem vorbi despre un model mixt de probaţiune, stat-societate civilă, specific contextului normativ şi cultural, dar şi al resurselor materiale şi umane existente în acest moment.

Serviciile de probaţiune reprezintă un instrument al justiţiei penale, făcând parte din sistemul organelor execuţional-penale.

Scopul acestor servicii este de a proteja colectivitatea împotriva infracţionalităţii şi nu de a completa sau chiar depăşi rolul avocatului apărării (aşa cum se întâmplă în Austria, unde Serviciul de Probaţiune are acces la orice informaţie referitoare la client, chiar la Poliţie, Parchet sau Instanţă, însă are dreptul să pună la dispoziţie doar acele informaţii pe care le consideră în interesul clientului).

Scopurile tradiţionale ale serviciilor de probaţiune sunt:

· prevenirea depunerii în penitenciare a celor care au săvârşit fapte cu un pericol social redus;

· supravegherea în comunitate a persoanelor care au săvârşit infracţiuni sau contravenţii;

· reintegrarea socială a celor care au executat o sancţiune penală.

Scopurile noi ale acestor servicii sunt:

· ajutorul acordat victimelor infracţiunilor;

· protecţia familiei.

În ceea ce priveşte organizarea probaţiunii în România, trebuie luate în considerare mai multe aspecte, cum ar fi managementul resurselor umane, eforturile financiare şi organizarea administrativă.

Anterior adoptării Ordonanţei Guvernului nr.92/2000, în anul 1996 a început să se deruleze la Arad un program de aplicare experimentală a elementelor de probaţiune. Programul a fost iniţiat la acea dată de Direcţia Generală a Penitenciarelor, cu asistenţă tehnică din partea Fondului Know-How al Guvernului Marii Britanii.

Proiectul-pilot de la Arad a constituit, încă de la iniţierea sa, un succes pe plan local. Aproximativ 20 de cadre ale penitenciarului au format prima echipă de consilieri de probaţiune care au desfăşurat activităţi de supraveghere în comunitate şi reintegrare socială a infractorilor din municipiul Arad. S-au dezvoltat totodată relaţii de colaborare cu instanţele de judecată locale, parchetele de pe lângă acestea, poliţie, serviciile sociale, organizaţiile neguvernamentale şi alte instituţii şi organizaţii locale.

Odată cu crearea Serviciilor de reintegrare socială a infractorilor şi supraveghere a executării sancţiunilor neprivative de libertate în cadrul Ministerului Justiţiei, au fost înfiinţate 11 centre experimentale de probaţiune la Arad, Cluj, Gherla, Dej, Iaşi, Focşani, Piteşti, Găeşti, Târgovişte, Timişoara şi Bucureşti.

Activitatea centrelor experimentale de probaţiune se structurează pe trei nivele:

· la parchet şi instanţa de judecată;

· în penitenciare;

· în comunitate.

Rolul centrelor experimentale de probaţiune la instanţa de judecată este de a elabora un raport de evaluare care să contribuie la individualizarea pedepsei. Acest raport este de fapt o analiză criminologică a persoanei inculpatului şi a faptei sale, astfel încât riscul pentru comunitate şi perspectivele de reintegrare socială să fie cât mai bine determinate.

În comunitate, centrele experimentale de probaţiune desfăşoară activităţi de asistenţă şi supraveghere a persoanelor care au fost condamnate la pedeapsa închisorii cu suspendarea executării pedepsei sub supraveghere şi a minorilor faţă de care s-a luat măsura de siguranţă a libertăţii supravegheate.

În penitenciar, rolul centrelor experimentale de probaţiune este de a colabora cu personalul compartimentelor cultural-educative în vederea pregătirii pentru liberare a condamnaţilor minori sau tineri.

Din punct de vedere statistic, numărul total al persoanelor aflate în evidenţa centrelor experimentale de probaţiune în anul 2000 a fost de 924, din care 64% au fost asistate în penitenciare, 34% în comunitate şi au fost întocmite 397 referate de evaluare a inculpaţilor la solicitarea instanţelor de judecată.

Beneficiind de sprijinul Fondului Know-How, a fost posibilă conceperea şi implementarea programului statistic SPFS, destinat unei corecte gestionări a bazei de date privind persoanele aflate în evidenţa centrelor experimentale de probaţiune.

Pornind de la faptul că România se află în plin proces de organizare a unor noi servicii în structura sistemului justiţiei, precum şi de la premisa că cea mai importantă resursă a unei organizaţii este personalul acesteia, la nivelul Ministerului Justiţiei au fost desfăşurate o serie de activităţi pentru recrutarea şi pregătirea consilierilor de reintegrare socială şi supraveghere. 

În vederea pregătirii consilierilor de reintegrare socială şi supraveghere, Ministerul Justiţiei, prin Direcţia de reintegrare socială şi supraveghere, a iniţiat un grup de lucru care include reprezentanţi ai celor 4 mari universităţi din ţară: Universitatea Bucureşti, Universitatea de Vest din Timişoara, Universitatea "Al.I.Cuza" din Iaşi şi Universitatea "Babeş-Boliay" din Cluj.

Astfel, s-a acordat o atenţie deosebită selecţiei şi pregătirii teoretice a viitorului personal de reintegrare socială şi supraveghere, având în vedere specificitatea şi noutatea acestui domeniu.

În vederea dezvoltării sistemului naţional de reintegrare socială şi supraveghere, Ministerul Justiţiei a beneficiat şi beneficiază de asistenţă tehnică ca partener în cadrul unor programe internaţionale, dintre care:

· Programul de asistenţă tehnică "Probaţiunea în România" al Fondului Know-How al Guvernului Marii Britanii, derulat în perioada octombrie 1998 - octombrie 2001, extins pentru încă 2 ani. Consultanţa britanică este oferită în domeniul în domeniul instituţional, legislativ, educaţional, informaţional, precum şi al promovării imaginii acestei instituţii nou create. O atenţie deosebită este acordată îmbunătăţirii practicii centrelor experimentale de probaţiune, în special pe dezvoltarea tehnicilor de lucru, prin expertiza oferită de ofiţerii de probaţiune britanici detaşaţi în România.

· Proiectul PHARE 2000 al Uniunii Europene, ai cărui beneficiari sunt Direcţia de reintegrare socială şi supraveghere şi Direcţia Generală a Penitenciarelor. PHARE 2000 cuprinde o componentă de investiţii - logistică, informatizarea sistemului - şi un program de twinning care presupune asistenţă tehnică oferită de specialişti din Spania şi Marea Britanie în domeniul educaţional. Aceste activităţi au fost continuate şi în cadrul programului PHARE 2001.

· Programul MATRA al Ministerului Afacerilor Externe din Olanda, derulat prin Comitetul Olandez Helsinki, Ministerul Justiţiei din România, Serviciul de Probaţiune din Olanda şi Grupul Român pentru Apărarea Drepturilor Omului (GRADO). Acest program a fost iniţiat în luna septembrie 2000 şi se va derula pe o perioadă de 3 ani, constând în oferirea de asistenţă centrului experimental de probaţiune din municipiul Bucureşti.

Înfiinţarea serviciilor de reintegrare socială şi supraveghere constituie un pas important în reforma sistemului justiţiei penale prin sprijinul de care vor beneficia instanţele de judecată în individualizarea pedepselor, prin asistenţa şi supravegherea condamnaţilor menţinuţi în stare de libertate, prin asistenţa deţinuţilor în unităţile penitenciare şi prin colaborarea cu instituţiile şi organizaţiile guvernamentale şi neguvernamentale, în vederea reintegrării sociale a persoanelor care au săvârşit infracţiuni.

Crearea sistemului naţional de reintegrare socială şi supraveghere va constitui un bun exerciţiu pentru dezvoltarea în viitor a unei practici eficiente în acest domeniu, în perspectiva elaborării noului Cod penal, care va reforma sistemul sancţiunilor penale şi în sensul diversificării alternativelor la pedepsele privative de libertate.

